Lüdoviko Mariya Sforza (Milan hersoqu)
Lüdoviko Mariya Sforza (it. Ludovico Maria Sforza; 27 iyul 1452, Vicevano, Paviya əyaləti – 27 may 1508) — VII Milan hersoqu. Valideynlərinin dördüncü övladı olmasına və ailə mirasından məhrum edilməsinə baxmayaraq, Lüdoviko Sforza olduqca şöhrətpərəst idi və Milan taxt-tacı uğrunda mübarizəyə başladı. Qardaşı Qaleazzo Sforzanın sui-qəsdlə öldürülməsi və 7 yaşlı oğlu Jan Qaleazzonun taxta çıxarılması nəticəsində bölgədə siyasi boşluq yarandı. Yaranan siyasi boşluqdan istifadə edən Lüdoviko Sforza öncə taxt naibəsi olan qardaşının dul xanımı Savoyyalı Bonanı vəzifədən çəkilməyə məcbur etdi. Qardaşı oğlu Jan Qaleazzonu həbs etdirərək hakimiyyəti təkbaşına ələ aldı və onun 1494-cü ildə şübhəli ölümündən sonra Milan taxt-tacına sahibləndi.